Troels Lund Poulsen (V), 2010-02-04:
Det spørgsmål, vi diskuterer nu, er jo en gentagelse af den debat, vi lige har haft, og SF foreslår, at man skal styrke tilsynet med de beskyttede § 3-områder ved at overflytte kompetencen fra de regionale statsforvaltninger til de statslige miljøcentre under By- og Landskabsstyrelsen.
Regeringen har ikke noget ønske om eller grundlag for at ændre på den arbejdsdeling, som blev besluttet med kommunalreformen, hvor kommunerne jo overtog amternes beføjelser på naturområdet.
Jeg vil også gerne minde om, at reformen jo har virket siden januar 2007 og jo selvfølgelig også bør have tid til at sætte sig i alle dele af de politiske områder, ligesom vi jo kender det fra nogle af de andre diskussioner, der er om, hvordan kommunalreformen nu virker.
Regeringen har tillid til, at kommunerne kan varetage deres opgaver på naturområdet.
På mange måder er jeg sådan set
meget enig i det syn, som hr. Johs. Poulsen meget nuanceret gav udtryk for på talerstolen.
Selv om hr. Flemming Møller Mortensen før forsøgte at erklære sig enig i det, hr. Johs. Poulsen sagde, må jeg sige, at der jo var en stor forskel.
Hr. Flemming Møller Mortensen havde et langt, nærmest tragisk vil jeg næsten sige, indlæg om forfaldet i dansk natur, hvor hr. Johs. Poulsen meget mere nuanceret fortalte om, hvordan og hvorledes kommunerne løfter opgaven, og også at kommunerne kan løfte opgaven.
Der må jeg sådan set bare erklære mig helt enig med hr. Johs. Poulsens nuancerede tilgang til området og også konstatere, at når man hørte det indlæg, som hr. Flemming Møller Mortensen holdt, var der kun én ting, der stod tilbage efter det, og det var, at kommunerne ingenting kunne.
Man kunne så konstatere, at hr. Flemming Møller Mortensen nåede op på talerstolen anden gang og erklærede sig helt enig i, at hvis der var noget, som hr. Flemming Møller Mortensen mente fungerede, var det, at kommunerne havde den her opgave.
Der må jeg blot sige til hr. Flemming Møller Mortensen, at det er meget, meget svært at forstå, hvordan man kan holde to så vidt forskellige taler: en tale, som gik i en retning, og en anden tale, som gik i den stik modsatte retning, da hr. Flemming Møller Mortensen skulle konkludere.
Jeg noterer mig så også, vil jeg sige til hr. Flemming Møller Mortensen, at der findes fornuftige socialdemokrater.
Jeg benytter enhver lejlighed på den her talerstol til at rose socialdemokratiske folketingsmedlemmer – det er sjældent, der er grund til det – men også andre socialdemokrater.
I dag er der så grund til i hvert fald at rose én socialdemokrat.
Det er en af hverdagens helte, kan jeg sige til hr. Flemming Møller Mortensen.
Det er formanden for plan- og miljøudvalget i Kolding, Poul Erik Jensen.
Jeg tror ikke, at hr. Poul Erik Jensen har haft lejlighed til at tale med hr. Flemming Møller Mortensen om den her sag, for det er meget tydeligt, hvad det socialdemokratiske byrådsmedlem mener.
Han siger nemlig nej til de tanker, som hr. Flemming Møller Mortensen og som også SF har givet udtryk for.
Derfor vil mit råd til hr. Flemming Møller Mortensen i hvert fald være at tage en snak med kollegaen i Kolding.
Han er ganske fornuftig og har nogle meget fornuftige og afbalancerede synspunkter.
Lad mig så vende tilbage til nogle af de bemærkninger, der er til det forslag, som SF har fremsat.
Beslutningsforslaget lægger også op til, at de statslige miljøcentre skal vurdere, om den kommunale indsats lever op til EU's naturdirektiver.
Der vil jeg sige, at det eksisterende naturovervågningsprogram, NOVANA, jo netop tager afsæt i det, og jeg vil også sige, at det reviderede overvågningsprogram, som vi lige om lidt vil præsentere, netop kommer til at varetage de forpligtelser, vi har i forhold til EU's naturdirektiver.
Derfor er der heller ikke behov for, at der ændres noget i den forbindelse.
Beslutningsforslaget lægger også op til, at de statslige miljøcentre overtager de regionale statsforvaltningers beføjelser efter den kommunale styrelseslov i forhold til naturbeskyttelseslovgivningen.
Det er i dag de regionale statsforvaltninger, der fører tilsyn med, hvorvidt kommuner, regioner og kommunale fællesskaber overholder den lovgivning, der særligt gælder for offentlige myndigheder.
Det kan være kommunalbestyrelsesloven, regionsloven, forvaltningsloven, offentlighedsloven osv.
Hver af de fem statsforvaltninger fører tilsyn med de kommuner og regioner, der hører til deres område, og enhver kan jo kontakte statsforvaltningen, som fører tilsyn med kommunen eller regionen, hvis man mener, at kommunen eller regionen overtræder loven. Lad mig så også sige til sidst, at jeg sådan set synes, at den måde, som vi har løst opgaven på, fungerer ganske udmærket.
Ting kan gøres bedre.
Man skal aldrig nogen sinde sige, at alting er perfekt.
Den dag, hvor en regering, en minister siger, at der ikke er noget, der kan gøres bedre, er den dag, hvor man skal overveje, om man ikke skal have et andet job.
Derfor vil jeg også åbent sige: Ja, der er da ting, der skal gøres bedre.
Der er ting, vi skal se efter i sømmene, men jeg mener bestemt ikke, at det er den vej, som SF' foreslår, at vi skal gå i forhold til de forslag, som vi nu har diskuteret.
Lad mig så slutte med hr. Flemming Møller Mortensen, som jo kom med mange spændende kommentarer.
I går havde vi jo en længere ordveksling her i Folketingssalen, og jeg ved, at hr. Flemming Møller Mortensen går meget op i Yalerapporten.
Hvad er det så, der står i Yalerapporten? spørger jeg hr. Flemming Møller Mortensen.
Der står jo netop, at biodiversiteten er blevet fire gange bedre fra 2008 til 2010.
Så hvis hr. Flemming Møller Mortensen mener, at Yalerapporten er et troværdigt instrument at diskutere på baggrund af, så har hr. Flemming Møller Mortensen også hermed erkendt, at biodiversiteten fra 2008 til 2010, som er den periode, jeg har været miljøminister i, er blevet fire gange så god.
Til det må jeg alligevel være ydmyg og sige, at den ikke er blevet fire gange så god, og det har jeg jo også givet udtryk for tidligere.